
IEPIRKUMU KOMISIJA
Talsos

Ieinteresētajiem piegādātājiem

Par izsludināto atklāto konkursu “Ēdināšanas pakalpojuma nodrošināšana Talsu novada pašvaldības izglītības iestādēm”, identifikācijas Nr. TNP 2026/64

Talsu novada pašvaldības Iepirkumu komisija (turpmāk – Komisija) 2026. gada 22. maijā Elektronisko iepirkumu sistēmā ir saņēmusi ieinteresētā piegādātāja (turpmāk – Pretendents) jautājumu par atklāta konkursa nolikuma dokumentāciju. 

Jautājums
XXX (komisija patur tiesības neizpaust uzņēmuma nosaukumu) ir vienīgais gaļas pārstrādāto produktu piegādātājs, kurš iekļaujas 100 km attāluma distancē. XXX ir piedalījies ēdināšanas iepirkumos, kā arī nodarbojas ar ēdināšanas pakalpojumiem. Attāluma kritērijs ir nozīmīgs un dod lielu priekšrocību pretendentiem, kuri var piedāvāt produktus attālumā līdz 100km. XXX ir atteicies sadarboties un apliecināt sadarbību produktu piegādēm. Ņemot vērā to, ka XXX potenciāli var būt viens no iepirkuma pretendentiem, kurš vienlaicīgi ir arī gaļas produktu ražotājs – vienīgais 100km attālumā gaļas izstrādājumu ražotājs (desas, kūpinājumi) – un nav gatavs sadarboties ar citiem ēdinātājiem, pastāv pamatotas aizdomas par negodīgas konkurences apstākļu radīšanu. Ņemot vērā šos apstākļus, ievērojot konkurences padomes norādījumus iepirkumu kritēriju izstrādei un cītīgai tirgus izpētei pirms kritēriju izvirzīšanas, lai neradītu apstākļus, kuros pastāv aizdomas par negodīgu konkurences apstākļu radīšanu kādam no pretendentiem, pasūtītājam ir jāizslēdz no produktu saraksta šādi produkti: vārīti cīsiņi, cīsiņi un sardeles, dūmotas, kūpinātas desas.

Komisijas atbilde
Komisija paskaidro, ka iepirkuma komisijas kompetencē neietilpst vērtēt atsevišķu tirgus dalībnieku civiltiesiskās attiecības, sadarbības modeli vai komercdarbības stratēģiju attiecībā pret citiem tirgus dalībniekiem. Attiecīgi Komisija nevērtē un nevar ietekmēt atsevišķa uzņēmuma lēmumu sadarboties vai nesadarboties ar citiem komersantiem produktu piegādes jomā.
Vienlaikus Komisija norāda, ka iepirkuma dokumentācijā noteiktais attāluma kritērijs nav izstrādāts vai piemērots konkrēta tirgus dalībnieka interesēs, kā arī nav uzskatāms par ekskluzīvu nosacījumu attiecībā uz kādu konkrētu ražotāju vai piegādātāju. Minētais kritērijs ir saistīts ar loģistikas, piegādes operativitātes un produktu kvalitātes nodrošināšanas apsvērumiem un ir vienādi piemērojams visiem tirgus dalībniekiem.
Komisija papildus norāda, ka Pretendenta paustais pieņēmums par viena konkrēta uzņēmuma faktiski ekskluzīvu stāvokli attiecīgajā tirgus segmentā nav uzskatāms par pietiekamu pamatu secinājumam, ka tirgū nepastāv citi iespējamie piegādātāji vai sadarbības modeļi. Tāpat Komisija neuzskata, ka 100 km attāluma kritērijs pats par sevi automātiski ierobežotu konkurenci vai radītu priekšrocības tikai vienam konkrētam tirgus dalībniekam.
Ņemot vērā minēto, Komisija nesaskata tiesisku pamatu izslēgt no produktu saraksta vārītos cīsiņus, cīsiņus, sardeles, kūpinātas vai dūmotas desas, jo Pretendenta norādītie apstākļi pēc būtības ir saistīti ar atsevišķu tirgus dalībnieku savstarpējām komercattiecībām, nevis ar iepirkuma dokumentācijas objektīvu neatbilstību publisko iepirkumu regulējumam.

